Document ID: 32008R1181

32008R1181
L 319/47
SLUŽBENI LIST EUROPSKE UNIJE
UREDBA KOMISIJE (EZ) br. 1181/2008
od 28. studenoga 2008.
o izmjeni Uredbe (EZ) br. 616/2007 o otvaranju i predviđanju upravljanja carinskim kvotama Zajednice u sektoru mesa peradi podrijetlom iz Brazila, Tajlanda i drugih trećih zemalja
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavi zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno njezin članak 144. stavak 1. i članak 148. u vezi s njezinim člankom 4.,
uzimajući u obzir Odluku Vijeća 2007/360/EZ od 29. svibnja 2007. o sklapanju sporazuma u obliku dogovorenih zapisnika između Europske zajednice i Savezne Republike Brazila te između Europske zajednice i Kraljevine Tajlanda u skladu s člankom XXVIII. Općeg sporazuma o carinama i trgovini iz 1994. (GATT 1994.) o promjeni povlastica u pogledu mesa peradi (2), a posebno njezin članak 2.,
budući da:
(1)
Člankom 5. stavkom 2. Uredbe Komisije (EZ) br. 616/2007 (3) utvrđuje se da se sredstvo osiguranja u iznosu od 50 EUR za 100 kilograma mora položiti u trenutku podnošenja zahtjeva za dozvolu.
(2)
S obzirom na nove uvjete koji se primjenjuju na uvoz proizvoda podrijetlom iz Brazila, iznos sredstva osiguranja za dozvolu treba biti određen na odgovarajućoj razini kako bi se osiguralo pravilno upravljanje carinskim kvotama i zadovoljavajući pristup gospodarskih subjekata tim kvotama.
(3)
S obzirom na smanjenje sredstva osiguranja, a i kako bi se osiguralo pravilno upravljanje, treba povećati najveću količinu za koju gospodarski subjekt može podnijeti zahtjev za kvote skupine br. 1.
(4)
Uredbu (EZ) br. 616/2007 stoga treba na odgovarajući način izmijeniti.
(5)
Budući da razdoblje podnošenja zahtjeva za sljedeće podrazdoblje počinje 1. prosinca 2008., bitno je da se ova Uredba primjenjuje od tog datuma.
(6)
Mjere predviđene ovom Uredbom u skladu su s mišljenjem Upravljačkog odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Članak 4. stavak 5. Uredbe (EZ) br. 616/2007 zamjenjuje se sljedećim:
„5. Zahtjevi za dozvolu moraju se odnositi na najmanje 100 tona, a najviše 10 % od količine raspoložive za predmetnu kvotu u dotičnom razdoblju ili podrazdoblju. Međutim, za skupine br. 2 i 3, najveća količina za zahtjeve za dozvolu iznosi 5 % od količine raspoložive za predmetnu kvotu u dotičnom razdoblju ili podrazdoblju.
Za skupine br. 3, 6 i 8, najmanja količina za zahtjeve za dozvolu smanjuje se na 10 tona.”
Članak 2.
Članak 5. stavak 2. Uredbe (EZ) br. 616/2007 zamjenjuje se sljedećim:
„2. Sredstvo osiguranja od 50 EUR za 100 kilograma polaže se prilikom podnošenja zahtjeva za dozvolu.
Međutim, za zahtjeve koji se odnose na skupine br. 1, 4 i 7, sredstvo osiguranja se određuje na 10 EUR za 100 kilograma.”
Članak 3.
Ova Uredba stupa na snagu sljedećeg dana od dana objave u Službenom listu Europske unije.
Primjenjuje se od 1. prosinca 2008.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 28. studenoga 2008.

Labels: 17
5
3
18
15